[Video] Bloed spat toe hy bal vir R1 m. by krieket vangLouwrens Engelbrecht (23) het Dinsdag vir homself ’n aandeel in R1 miljoen verseker deur ’n vangskoot met een hand in die paviljoen tydens die T20-wedstryd tussen die Warriors en die Highveld Lions in Port Elizabeth. “Dit was so ŉ lekker vangs en ek is so bly ek het vasgehou,” het Engelbrecht gesê. “Die geld is nie so belangrik nie as om deel te wees van die kompetisie en om op TV te wees.” Engelbrecht het geduik om Rassie van Dussen se ses met een hand te vang. Engelbrecht het egter meer as net ŉ bal en ŉ aandeel in die R1 miljoen gekry toe hy en ŉ medetoeskouer gebots het in ŉ poging om die bal te vang. Engelbrecht het bloed op sy gesig gehad ná die vangskoot. “Ek het basies reeds die bal gevang, maar ŉ ander ou wat ook gehardloop het om die bal te vang was kort agter my en my kop het hom teen die neus getref.” Engelbrecht, ŉ gesondheids- en veiligheidsbeampte in die petrochemiese bedryf, besoek St. George’s Park in Port Elizabeth gereeld. “Ek het dit al op TV gesien, maar nog nooit die geleentheid gehad om so iets te doen nie. Dit het my aand gemaak.” Engelbrecht sluit nou by Arno Kotze, Brian van Rooyen, Samuel Fortein en Lihlumile Vabaza aan vir ŉ aandeel in die R1 miljoen-prysgeld. Daar is nog een kans vir iemand om ook in die boerpot te deel wanneer die T20-finaal Vrydag in Centurion gespeel word. This lad's specky in the @T20Challenge just earned him a share of $1M South African Rand #CatchAMillion @OfficialCSA pic.twitter.com/CqYP94WWoM — Josh Schönafinger (@joshschon) December 14, 2016